Αθήνα/Athens: 23.10.2014

 Αρ. Πρωτ/Ref. Nr: 4248

 Πληροφορίες: Λογαράς Δημήτρης

**ΠΡΟΣ:**

* **κ. Θ. Καρυπίδη, Περιφερειάρχη**

 **Δυτικής Μακεδονίας**

**ΚΟΙΝ:**

* **Γραφείο Υφυπουργού Ανάπτυξης & Ανταγωνιστικότητας κου Οδ. Κωνσταντινόπουλου**
* **Γραφείο Γενικού Γραμματέα Επενδύσεων (ΕΣΠΑ)**
* κ. Ι. Φίρμπα, Προϊστάμενο Ειδικής Υπηρεσίας Στρατηγικής, Σχεδιασμού & Αξιολόγησης Αναπτυξιακών Προγραμμάτων (ΕΥΣΣΑΑΠ)
* **κ. Μ. Κιουρτσίδη, Προϊστάμενο ΕΔΑ Περιφέρειας Δυτικής Μακεδονίας**
* κ. Δ. Ιακωβίδη, Αναπληρωτή Προϊστάμενο της ΕΥΣΣΑΑΠ, Προϊστάμενο της Μονάδας Β, συντονιστή της *«Ομάδας Εργασίας σχετικά με την ένταξη της διάστασης της αναπηρίας και της μη διάκρισης στο ΕΣΠΑ 2014-2020»*
* Μέλη *«Ομάδας Εργασίας σχετικά με την ένταξη της διάστασης της αναπηρίας και της μη διάκρισης στο ΕΣΠΑ 2014-2020»*

**ΘΕΜΑ:** «**Προτάσεις Ε.Σ.Α.μεΑ. επί του υποβληθέντος στην Ευρωπαϊκή Επιτροπή κειμένου του Περιφερειακού Επιχειρησιακού Προγράμματος ‘Δυτική Μακεδονία 2014 - 2020’***»*

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) - που αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο δια του Ν.2430/96 (ΦΕΚ 156Α/10.7.96) Κοινωνικό Εταίρο της ελληνικής Πολιτείας σε ζητήματα αναπηρίας, ιδρυτικό μέλος του Ευρωπαϊκού Φόρουμ Ατόμων με Αναπηρία (European Disability Forum), μέλος με δικαίωμα ψήφου στις Επιτροπές Παρακολούθησης των Επιχειρησιακών Προγραμμάτων του ΕΣΠΑ 2007 - 2013, μέλος της Ομάδας Εργασίας σχετικά με την ένταξη της διάστασης της αναπηρίας και της μη διάκρισης στο ΕΣΠΑ 2014 -2020 βάσει της υπ’ αριθ. 14125/ΕΥΣΣΑΑΠ 989/ 24.03.2014 Απόφασης του Υπουργού Ανάπτυξης και Ανταγωνιστικότητας, διαθέτουσα διαχειριστική επάρκεια Β΄ και Γ΄ Τύπου για την υλοποίηση συγχρηματοδοτούμενων πράξεων στο πλαίσιο του ΕΣΠΑ 2007 - 2013 και διαπίστευση ως φορέας παροχής προγραμμάτων *«Δια Βίου Μάθησης»* - **με το παρόν σας αποστέλλει τις προτάσεις της επί του κειμένου του Περιφερειακού Επιχειρησιακού Προγράμματος (ΠΕΠ) ‘Δυτική Μακεδονία 2014 - 2020’,** το οποίο αναρτήθηκε στο διαδίκτυο μετά την υποβολή του (στις 17 Ιουλίου 2014) στην Ε.Ε**.**

**Η Ε.Σ.Α.μεΑ. λαμβάνοντας υπόψη ότι στη νέα προγραμματική περίοδο:**

* τόσο ο Κανονισμός ΕΕ 1303/2013 περί καθορισμού κοινών διατάξεων για τα Ευρωπαϊκά Διαρθρωτικά και Επενδυτικά Ταμεία (ΕΔΕΤ) όσο και οι επιμέρους Κανονισμοί των Ευρωπαϊκών Ταμείων, ενισχύουν τις απαιτήσεις τους αναφορικά με τα άτομα με αναπηρία και την προσβασιμότητα σε σχέση με την προηγούμενη προγραμματική περίοδο (*βλ. άρθρο 7 και γενικές εκ των προτέρων αιρεσιμότητες 1 και 3 του Κανονισμού 1303/2013*), δεδομένης της προηγηθείσας υπογραφής της Σύμβασης των Ηνωμένων Εθνών για τα δικαιώματα των ατόμων με αναπηρία από την Ευρωπαϊκή Ένωση (Η Σύμβαση και το συνοδευτικό αυτήν Προαιρετικό Πρωτόκολλο επικυρώθηκαν, ως γνωστόν, και από την ελληνική Βουλή και δια του ν. 4074/2012 - Αρ. ΦΕΚ 88 Α΄ - αποτελούν πλέον και εθνική νομοθεσία),
* ενδυναμώνεται η σημασία της εταιρικής σχέσης με κοινωνικούς εταίρους, μη κυβερνητικές οργανώσεις και φορείς - όπως η Ε.Σ.Α.μεΑ. - που είναι υπεύθυνοι για την προώθηση της κοινωνικής ένταξης και την καταπολέμηση των διακρίσεων *(βλ. άρθρα 5 και 26 Κανονισμού 1303/2013*), καθώς και η υποχρέωση ενίσχυσης αυτών των εταίρων *(βλ. άρθρο 6 Κανονισμού 1304/2013),*
* οι νέοι Κανονισμοί των ΕΔΕΤ περιλαμβάνουν την υποχρέωση οριζόντιας εφαρμογής των αρχών της μη διάκρισης λόγω αναπηρίας και της προσβασιμότητας στα άτομα με αναπηρία, με ρητές αναφορές σε αυτά, και μάλιστα στο πλαίσιο όλων των επενδυτικών προτεραιοτήτων των Προγραμμάτων, είτε απευθύνονται στο γενικό πληθυσμό είτε αφορούν σε στοχευμένες παρεμβάσεις (*βλ. άρθρο 7 Κανονισμού ΕΕ 1303/2013, άρθρο 8 Κανονισμού ΕΕ 1304/2013, σημεία 5 και 15, άρθρα 3 και 5 του Κανονισμού ΕΕ 1301/2013 κ.λπ.*),
* η οριζόντια ενσωμάτωση των αρχών της μη διάκρισης λόγω αναπηρίας και της προσβασιμότητας σε δράσεις που απευθύνονται στο γενικό πληθυσμό αποτελεί και το σημείο-κλειδί που θα φέρει τη μεγάλη διαφορά προς όφελος των ατόμων με αναπηρία, αποτρέποντας τη δημιουργία νέων εμποδίων, τη φτώχεια και τον κοινωνικό αποκλεισμό τους,
* το γεγονός ότι το παρόν Επιχειρησιακό Πρόγραμμα έχει ήδη συμπεριλάβει σε μεγάλο βαθμό δράσεις που στοχεύουν στα άτομα με αναπηρία, οι οποίες από κοινού με την οριζόντια διάχυση της διάστασης της αναπηρίας και τη διασφάλιση της προσβασιμότητας σε όλους τους άξονες προτεραιότητας του Προγράμματος –όπως επιτάσσουν οι Ευρωπαϊκοί Κανονισμοί- θα επηρεάσει θετικά την κατάσταση των πολιτών με αναπηρία της Περιφέρειας Δυτ. Μακεδονίας

 **προτείνει συμπληρωματικά τα ακόλουθα:**

**1)** Κατά τη μελέτη του υποβληθέντος στην Ε.Ε. ΠΕΠ, παρατηρήθηκε η χρήση τυποποιημένου εδαφίου σχετικά με τις κατευθυντήριες αρχές επιλογής πράξεων κάθε επενδυτικής προτεραιότητας, το οποίο περιέχει μεν αναφορά στην μη διάκριση εν γένει και την ισότητα των φύλων αλλά όχι στην προσβασιμότητα των ατόμων με αναπηρία, σε αντίθεση με τις προβλέψεις του άρθρου 7 του Κανονισμού 1303/2013 όπου υπάρχει διακριτή αναφορά στην αρχή αυτή. Με δεδομένη λοιπόν την υποχρέωση διασφάλισης της προσβασιμότητας στα άτομα με αναπηρία **η Ε.Σ.Α.μεΑ. θεωρεί ότι είναι αναγκαία η παρακάτω τροποποίηση του σχετικού τυποποιημένου εδαφίου** (*βλ. κείμενο εντός πλαισίου με χαρακτήρες bold*) **στην παράγραφο ‘*Κατευθυντήριες αρχές για την επιλογή πράξεων*’**, που συνοδεύει την ανάλυση κάθε Επενδυτικής Προτεραιότητας, ώστε να διασφαλίζεται ότι **πάντα θα περιλαμβάνεται και η προσβασιμότητα στα άτομα με αναπηρία μεταξύ των κατευθυντήριων αρχών επιλογής πράξεων όπως προβλέπεται από τον Κανονισμό 1303/2013.** Εξάλλου όπως είναι γνωστό, η αναφερόμενη στο τυποποιημένο κείμενο ‘*ισοτιμία στις επιλογές*’ προκειμένου για τα άτομα με αναπηρία διασφαλίζεται μονοσήμαντα από την εξασφάλιση της προσβασιμότητας υποδομών και υπηρεσιών.

 *[…]Οι βασικές αρχές που θα διέπουν τη διαμόρφωση της μεθοδολογίας και των κριτηρίων για την αξιολόγηση και επιλογή των πράξεων είναι η αξιολόγηση ως προς τη σκοπιμότητα, αποδοτικότητα και αποτελεσματικότητά τους προκειμένου να διασφαλίζεται η μέγιστη δυνατή συμβολή τους στην επίτευξη των Ειδικών Στόχων και των αποτελεσμάτων που προβλέπονται για κάθε αντίστοιχη επενδυτική προτεραιότητα των αξόνων προτεραιότητας του προγράμματος. Η μεθοδολογία και τα κριτήρια θα είναι επίσης συνεπή με τις κατευθυντήριες αρχές που προβλέπονται από τους Κανονισμούς και αφορούν στην προώθηση της ισότητας μεταξύ ανδρών και γυναικών και της μη διάκρισης* ***και της προσβασιμότητας στα άτομα με αναπηρία****, καθώς επίσης και με τις αρχές της διατηρήσιμης ανάπτυξης (άρθρα 7 και 8 του Καν. 1303/2013). Ιδιαίτερη έμφαση θα δοθεί στη διατύπωση των κριτηρίων με τρόπο που θα διασφαλίζει τη διαφάνεια, την αντικειμενικότητα και την ισοτιμία στις επιλογές, ενώ αυξημένη βαρύτητα θα δίδεται σε πράξεις που αναδεικνύουν συνέργειες και συμπληρωματικότητες με άλλες πράξεις, Ταμεία και Ε.Π.[…]*

**2)** Στην ενότητα **11 *‘Οριζόντιες Αρχές*’, παρ.** **11.2 ‘*Ισότητα ευκαιριών και κατάργηση των διακρίσεων’*** των Περιφερειακών Επιχειρησιακών Προγραμμάτων, η Ε.Σ.Α.μεΑ. είχε προτείνει τη συμπερίληψη τυπικού κειμένου, το οποίο όμως όπως φάνηκε από τα κείμενα των Επιχειρησιακών Προγραμμάτων που υποβλήθηκαν στην Ε.Ε. δεν ελήφθη υπόψη. Ως εκ τούτου, **θεωρούμε αναγκαία κατ’ ελάχιστον τη συμπλήρωση του κειμένου ως εξής** *(βλ. κείμενο εντός πλαισίου με χαρακτήρες bold):*

*Σύμφωνα με το σχετικό άρθρο του Καν. (ΕΚ) τα Κ-Μ διασφαλίζουν την προώθηση των ίσων ευκαιριών και την πρόληψη κάθε διάκρισης λόγω φύλου, φυλής ή εθνοτικής καταγωγής, θρησκείας ή πεποιθήσεων, αναπηρίας, ηλικίας ή γενετήσιου προσανατολισμού κατά τη διάρκεια της εκπόνησης, του σχεδιασμού και της εφαρμογής του επιχειρησιακού προγράμματος, ιδίως σε σχέση με την πρόσβαση σε χρηματοδότηση και λαμβάνοντας υπόψη τις ανάγκες των διαφόρων ομάδων-στόχων που κινδυνεύουν από διακρίσεις και, ιδίως, τις απαιτήσεις για να εξασφαλιστεί η δυνατότητα πρόσβασης ατόμων με αναπηρίες.*

*Η καταπολέμηση κάθε μορφής διακρίσεων και η προαγωγή της ισότητας ευκαιριών,* ***καθώς και η διασφάλιση της προσβασιμότητας στα άτομα με αναπηρία,*** *διατρέχει οριζόντια το Επιχειρησιακό Πρόγραμμα, ενώ επιπλέον αναλαμβάνονται συγκεκριμένες ενέργειες για την:*

*• Ισότιμη πρόσβαση στην αγορά εργασίας*

*• Ισότιμη πρόσβαση στην εκπαίδευση, στην κατάρτιση και τη δια βίου μάθηση*

*• Προώθηση της κοινωνικής ένταξης και καταπολέμησης της φτώχειας*

*• Καταπολέμηση των διακρίσεων λόγω, φυλετικής ή εθνικής καταγωγής, θρησκείας ή πεποιθήσεων, αναπηρίας, ηλικίας ή γενετήσιου προσανατολισμού.*

*Οι κύριοι στρατηγικοί στόχοι για την προώθηση των ανωτέρω μέσα από το ΕΠ της ΠΔΜ είναι:*

*(α) προώθηση της κοινωνικής ένταξης, πρόληψη και καταπολέμηση της φτώχειας και όλων των μορφών βίας και διακρίσεων*

*(β) ένταξη σε ζητήματα κοινωνικής προστασίας και προστασίας της υγείας*

*(γ) καταπολέμηση κάθε είδους διακρίσεων και έμφυλων στερεοτύπων*

*Στο πεδίο της αποτροπής της μη διάκρισης και την ενίσχυση της προσβασιμότητας, οι κύριοι στόχοι του προγράμματος καλύπτουν:*

*α) Ισότιμη πρόσβαση στην αγορά εργασίας*

*β) Ισότιμη πρόσβαση στην εκπαίδευση, στην κατάρτιση και τη δια βίου μάθηση*

*γ) Προώθηση της κοινωνικής ένταξης και καταπολέμηση της φτώχειας*

*δ) Καταπολέμηση των διακρίσεων λόγω, φυλετικής ή εθνικής καταγωγής, θρησκείας ή πεποιθήσεων, αναπηρίας, ηλικίας ή γενετήσιου προσανατολισμού*

*Σκοπός των ειδικών δράσεων είναι η παροχή ίσων ευκαιριών σε όλους χωρίς διακρίσεις.*

*Προτεραιότητες που θα γίνει προσπάθεια να καλυφθούν από το ΠΕΠ:*

*1) η λειτουργία δομών και η διεύρυνση παροχής υπηρεσιών σε άτομα που αποτελούν τις ευάλωτες και ειδικές ομάδες που ειδικά στην Περιφέρεια οι ανάγκες κυρίως εντοπίζονται σε ηλικιωμένους οι οποίοι αδυνατούν να αυτοεξυπηρετηθούν, σε άτομα με αναπηρία, σε άτομα που ζουν σε νοικοκυριά χωρίς εργαζόμενο αλλά και σε άτομα με οικονομική αδυναμία συγκεκριμένα σε γεωγραφικές περιοχές των ορεινών όγκων της ΠΔΜ.*

*2) η δημιουργία ισχυρών κινήτρων πρόσληψης ΑμεΑ, καθώς δεν υπάρχουν ανάλογες δράσεις του ΟΑΕΔ σε περιφερειακό επίπεδο με συγκεκριμένες ποσοστώσεις για τη συμμετοχή τους σε δράσεις απασχόλησης,*

*3) η ισότιμη συμμετοχή των γυναικών στην αγορά εργασίας για την πρόληψη και την καταπολέμηση της γυναικείας φτώχειας προωθώντας την κοινωνική και οικονομική ένταξή τους (π.χ με την ενθάρρυνση δημιουργίας γυναικείων συνεταιρισμών και άλλων δραστηριοτήτων υπαίθρου και την προώθηση της γυναικείας και κοινωνικής επιχειρηματικότητας)* ***με ιδιαίτερη μέριμνα για όσες εκ των γυναικών αντιμετωπίζουν πολλαπλές διακρίσεις π.χ. γυναίκες με αναπηρία ή/και χρόνιες παθήσεις, γυναίκες-γονείς ατόμων με αναπηρία κ.λπ.,***  *ώστε να ενισχυθεί η γυναικεία απασχόληση σε συνδυασμό με την ανάπτυξη του τομέα της κοινωνικής οικονομίας στην ΠΔΜ και των στρατηγικών που ακολουθεί το ΕΚΤ.*

*4) η ισότιμη πρόσβαση στην εκπαίδευση όλων των παραπάνω ομάδων σε προγράμματα Δια βίου εκπαίδευσης που παρέχονται από τις σχολές Δια βίου μάθησης όλων των ΑΕΙ/ΤΕΙ της χώρας, του ΟΑΕΔ και των ΚΕΚ.*

*5) δράσεις κοινωνικής φροντίδας και προστασίας*

*6) η συνέχιση της λειτουργίας δομών πρόνοιας και η δημιουργία νέων*

*7) η συνέχιση και ενίσχυση της λειτουργίας των υφιστάμενων ΚΗΦΗ και Γηροκομείων στην Περιφέρεια*

*8) η λειτουργία ειδικών δομών περίθαλψης αλλά και κινητών μονάδων πρόληψης για άτομα που πάσχουν από κάποιες ιδιαίτερες αναπηρίες που πλήττουν σε μεγάλα ποσοστά και πάνω από τον εθνικό μέσο όρο τους κατοίκους της Περιφέρειας.*

*Τέλος, κατά τη διάρκεια σχεδιασμού και εφαρμογής του προγράμματος προβλέπεται η ανάληψη πρόσθετων πρωτοβουλιών για:*

*• Την ενεργό συμμετοχή σε δημόσια διαβούλευση, περιφερειακές και τομεακές αναπτυξιακές ημερίδες, εθνικά συνέδρια αρμόδιων δημόσιων φορέων και οικείων κοινωνικών οργανώσεων*

*• Την ισόρροπη, κατά το δυνατόν, συμμετοχή ανδρών και γυναικών στην Επιτροπή Παρακολούθησης του ΕΠ και την εκπροσώπηση σε αυτή δημόσιων αρχών που είναι αρμόδιες για θέματα ισότητας, καθώς και κοινωνικών οργανώσεων ειδικών πληθυσμιακών ομάδων (Γενική Γραμματεία Ισότητας των Φύλων, Εθνική Συνομοσπονδία Ατόμων με Αναπηρία,κλ.π.)*

*• Τη λήψη κατάλληλων μέτρων για τη δημοσιοποίηση του ΕΠ και των ειδικότερων δράσεων που περιλαμβάνονται σε αυτό, ώστε να διασφαλίζεται η κατά το δυνατό ευρύτερη δυνατότητα πρόσβασης στην κοινοτική συγχρηματοδότηση.*

*• Την παρακολούθηση και τη σχετική ενημέρωση της Επιτροπής Παρακολούθησης του ΕΠ και της Ευρωπαϊκής Επιτροπής, μέσω της ετήσιας έκθεσης, όσον αφορά τα μέτρα που έχουν ληφθεί σε σχέση με την παροχή ίσων ευκαιριών στο πλαίσιο του ΕΠ, την αποτελεσματικότητα τους και τις διορθωτικές παρεμβάσεις που απαιτούνται ώστε να διασφαλίζεται η αρχή της μη διάκρισης* ***και η προσβασιμότητα στα άτομα με αναπηρία σύμφωνα με το άρθρο 9 της Σύμβασης των Ηνωμένων Εθνών για τα δικαιώματα των ατόμων με αναπηρία και το ευρωπαϊκό και εθνικό θεσμικό πλαίσιο (π.χ. Κανονισμοί για τα δικαιώματα των επιβατών, Οδηγία ΕΕ 2014/24, νέος Οικοδομικός Κανονισμός κ.λπ).***

*• Τη χρήση εξειδικευμένων κριτηρίων για την τήρηση της αρχής της ισότητας μεταξύ ανδρών και γυναικών και της μη διάκρισης, καθώς και για την ενίσχυση της προσβασιμότητας* ***στα άτομα με αναπηρία****, κατά τη διαδικασία επιλογής, υλοποίησης και αξιολόγησης πράξεων για συγχρηματοδότηση, ανάλογα με το φυσικό αντικείμενο των παρεμβάσεων.*

**3)** Δεδομένων των ιδιαίτερων προβλημάτων που αντιμετωπίζουν οι γυναίκες που υφίστανται πολλαπλή διάκριση λόγω του συνδυασμού του φύλου με κάποια άλλη αιτία διάκρισης (π.χ. αναπηρία, εθνοτική καταγωγή κ.λπ.), αλλά και οι γυναίκες που είναι μητέρες παιδιών με αναπηρία, οι οποίες υφίστανται διάκριση εξαιτίας της αναπηρίας του παιδιού τους, **στην ενότητα 11 *‘Οριζόντιες Αρχές*’, παρ 11.3 *‘Ισότητα μεταξύ ανδρών και γυναικών’* το γ΄ εδάφιο** **θα πρέπει να συμπληρωθεί ως παρακάτω** *(βλ. κείμενο εντός πλαισίου με χαρακτήρες bold):*

*Σύμφωνα με το σχετικό άρθρο 7 του Καν. (ΕΚ) τα Κ-Μ διασφαλίζουν την προώθηση της ισότητας μεταξύ ανδρών και γυναικών και την ενσωμάτωση της διάστασης του φύλου κατά τα στάδια της προετοιμασίας, της υλοποίησης, της παρακολούθησης και της αξιολόγησης των προγραμμάτων.*

*Οι κύριοι στόχοι για την προώθηση της ισότητας των φύλων μέσα από το ΕΠ της ΠΔΜ καλύπτουν τους ακόλουθους τομείς:*

*(α) ισότιμη συμμετοχή των γυναικών στην αγορά εργασίας*

*(β) συμμετοχή των γυναικών σε δραστηριότητες υπαίθρου με στόχο την τοπική ανάπτυξη*

*(γ) προώθηση της κοινωνικής ένταξης των γυναικών, πρόληψη και καταπολέμηση της γυναικείας φτώχειας και όλων των μορφών βίας λόγω φύλου*

*(δ) ένταξη της διάστασης του φύλου σε ζητήματα κοινωνικής προστασίας και προστασίας της υγείας*

*(ε) στήριξη της οικογένειας, και της εναρμόνισης επαγγελματικής και οικογενειακής ζωής*

*(στ) ισότιμη συμμετοχή των γυναικών στη δημόσια ζωή και στις διαδικασίες λήψης πολιτικών, κοινωνικών και οικονομικών αποφάσεων*

*(ζ) καταπολέμηση των διακρίσεων λόγω φύλου και των έμφυλων στερεοτύπων*

*(η) ένταξη της ισότητας των φύλων στις δημόσιες πολιτικές, παρακολούθηση και αξιολόγησή τους*

***(θ) ιδιαίτερη μέριμνα για όσες εκ των γυναικών αντιμετωπίζουν πολλαπλές διακρίσεις π.χ. γυναίκες με αναπηρία ή/και χρόνιες παθήσεις, γυναίκες-γονείς ατόμων με αναπηρία, γυναίκες μετανάστριες, γυναίκες ΡΟΜΑ κ.λπ.***

*Η προώθηση της ισότητας μεταξύ ανδρών και γυναικών μπορεί να επιτευχθεί μεταξύ άλλων και μέσω:*

*• της ενίσχυσης των Προγραμμάτων που διασφαλίζουν τη στήριξη και προστασία της οικογένειας και συμβάλλουν στην ισότιμη συμμετοχή των γυναικών στην αγορά εργασίας με διεύρυνση των παρεχόμενων υπηρεσιών σε ομάδες που πλήττονται περισσότερο από τη φτώχεια και τον κοινωνικό αποκλεισμό*

*• της ενίσχυσης και ενθάρρυνσης της γυναικείας επιχειρηματικότητας και της αυτοαπασχόλησης με χορήγηση διοικητικών, εκπαιδευτικών και οικονομικών κινήτρων και τη δημιουργία δομών επιχειρηματικής συμβουλευτικής,*

*• της υποστήριξης της συλλογικής γυναικείας επιχειρηματικότητας (γυναικείων συνεταιρισμών),*

*• της στήριξης κοινωνικών δράσεων και κοινωνικής επιχειρηματικότητας, και την προώθηση του εθελοντισμού*

*Όλα τα παραπάνω μπορούν να ενισχυθούν μέσα από δράσεις προβολής, προώθησης και παροχής κινήτρων όπως:*

*• διοργάνωση εκθέσεων και εκδηλώσεων για την προβολή των προϊόντων και δραστηριοτήτων των γυναικείων επιχειρήσεων και συνεταιρισμών,*

*• εκστρατείες ενημέρωσης εργαζομένων και επιχειρήσεων με θέμα την ίση μεταχείριση ανδρών και γυναικών,*

*• ευαισθητοποίηση και κινητοποίηση των οικονομικών και κοινωνικών εταίρων για την αντιμετώπιση διακρίσεων με βάση το φύλο*  ***ή συνδυασμό του φύλου με άλλες διακρίσεις*** *στην αγορά εργασίας, καθώς και διαφορών στους μισθούς και στις συντάξεις ανάλογα με το φύλο,*

*• ολοκληρωμένες παρεμβάσεις στήριξης της γυναικείας απασχόλησης επικεντρώνοντας στις μακροχρόνιες άνεργες γυναίκες* ***και τις γυναίκες που βιώνουν πολλαπλές διακρίσεις.***

*• βελτίωση των δεξιοτήτων και χρηματοδοτική ενίσχυση των επιχειρήσεων για την απασχόληση των γυναικών σε ειδικότητες υψηλής ζήτησης.*

*Ο συνδυασμός ορισμένων από τα παραπάνω θα έχει σαν αποτέλεσμα την βελτίωση των επαγγελματικών προσόντων και προοπτικών των γυναικών και τη στήριξη της γυναικείας απασχόλησης και της ισότιμης συμμετοχής των γυναικών στη δημόσια ζωή και στις διαδικασίες λήψης πολιτικών, κοινωνικών και οικονομικών αποφάσεων.*

*Τα μέτρα που προβλέπονται για την προώθηση της ισότητας των φύλων και την αποτροπή διακρίσεων στα διάφορα στάδια προετοιμασίας και υλοποίησης του Επιχειρησιακού Προγράμματος της ΠΔΜ περιλαμβάνουν:*

*i. Την ενεργό συμμετοχή - δημόσια διαβούλευση, περιφερειακές και τομεακές αναπτυξιακές ημερίδες στη διαδικασία σχεδιασμού, αρμόδιων δημόσιων φορέων και κοινωνικών οργανώσεων*

*ii. Την ισόρροπη, κατά το δυνατόν, συμμετοχή ανδρών και γυναικών στην επιτροπή παρακολούθησης του ΕΠ και την εκπροσώπηση σε αυτή δημόσιων αρχών που είναι αρμόδιες για θέματα ισότητας, καθώς και κοινωνικών οργανώσεων ειδικών πληθυσμιακών ομάδων*

*iii. Τη λήψη κατάλληλων μέτρων για τη δημοσιοποίηση του προγράμματος και των ειδικότερων δράσεων που περιλαμβάνονται σε αυτό, ώστε να διασφαλίζεται η κατά το δυνατό ευρύτερη δυνατότητα πρόσβασης στην κοινοτική συγχρηματοδότηση. Στα μέτρα αυτά συμπεριλαμβάνονται, μεταξύ άλλων, η αποστολή των προκηρύξεων σε όλους τους ενδιαφερόμενους φορείς, οι οποίοι μπορούν να εξασφαλίσουν ευρεία διάδοση, τόσο των ευκαιριών χρηματοδότησης, όσο και των ειδικών όρων και προϋποθέσεων για τη λήψη της*

*iv. Την παρακολούθηση και τη σχετική ενημέρωση της επιτροπής παρακολούθησης του ΕΠ και της Ευρωπαϊκής Επιτροπής, μέσω της ετήσιας έκθεσης, όσον αφορά τα μέτρα που έχουν ληφθεί σε σχέση με την παροχή ίσων ευκαιριών στο πλαίσιο του ΕΠ, την αποτελεσματικότητα τους και τις διορθωτικές παρεμβάσεις που απαιτούνται ώστε να διασφαλίζεται η αρχή της μη διάκρισης* ***και η προσβασιμότητα στα άτομα με αναπηρία.***

*v. Τη χρήση εξειδικευμένων κριτηρίων για την τήρηση της αρχής της ισότητας μεταξύ ανδρών και γυναικών και της μη διάκρισης, καθώς και για την ενίσχυση της προσβασιμότητας* ***στα άτομα με αναπηρία****, κατά τη διαδικασία επιλογής, υλοποίησης και αξιολόγησης πράξεων για συγχρηματοδότηση (όπου είναι εφικτό).*

*Τέλος, η συμμετοχή φορέων ισότητας στη διαδικασία σχεδιασμού είναι διασφαλισμένη και εφαρμόζεται στο πλαίσιο της διαβούλευσης στο Περιφερειακό Συμβούλιο και στην Περιφερειακή Επιτροπή Ισότητας των Φύλων η οποία εκπονεί το Περιφερειακό Πρόγραμμα Ισότητας των Φύλων 2014-2020 ενώ κατά την παρακολούθηση και αξιολόγηση του προγράμματος ισχύουν τα αναφερόμενα στην ενότητα 11.2.*

Συνεχίζοντας σε πλέον εξειδικευμένα πεδία:

**4)** Δεδομένου ότι είναι κοινά αποδεκτή η έλλειψη προσβασιμότητας στα άτομα με αναπηρία του περιφερειακού δικτύου της χώρας, γεγονός που αφ’ εαυτού γεννά διακρίσεις, επιβαρύνσεις και ενίοτε αποκλεισμό σε βάρος των ατόμων με αναπηρία, ενώ παράλληλα η Ε.Ε. αναπτύσσει πλαίσιο[[1]](#footnote-1) για την ισότιμη πρόσβαση στις μεταφορές και των ατόμων με αναπηρία, η οποία σχετίζεται μάλιστα άμεσα με τον περιορισμό της εκπομπής ρύπων αλλά και την ασφάλεια, **η ΕΣΑμεΑ θεωρεί αναγκαία την παρακάτω προσθήκη** (*βλ. κείμενο εντός πλαισίου με χαρακτήρες bold*) **στην ενότητα Θεματικός Στόχος 7: ‘*Προώθηση των βιώσιμων μεταφορών και της άρσης των προβλημάτων σε βασικές υποδομές δικτύων’* (σελ.19),** στο κεφάλαιο *‘1.1 Strategy for the operational programme's contribution to the Union strategy for smart, sustainable and inclusive growth and to the achievement of economic, social and territorial cohesion-Υφιστάμενη Κατάσταση’*:

*[…]Οι βασικές ανάγκες**στον τομέα των μεταφορών είναι:*

*• Ενίσχυση της προσβασιμότητας/προσπελασιμότητας της ΠΔΜ από και προς τα Εθνικά και Διεθνή εμπορικά κέντρα*

*• Βελτίωση της οδικής εξυπηρέτησης περιοχών ιδιαίτερου ενδιαφέροντος της Περιφέρειας*

*• Βελτίωση της ποιότητας υπηρεσιών μετακίνησης προσώπων* ***καθώς και της συμβατότητας με τους ευρωπαϊκούς κανονισμούς για τα δικαιώματα των επιβατών***  *και μεταφοράς προϊόντων και η ενίσχυση της πολυτροπικότητας στις μεταφορές.* ***[…]***

Κατ’ αντιστοιχία δε **οι Επενδυτικές Προτεραιότητες** *(7a) Supporting a multimodal Single European Transport Area by investing in the TEN-T* –Ειδικός στόχος 0711 και *(7b) Enhancing regional mobility by connecting secondary and tertiary nodes to TEN-T infrastructure, including multimodal nodes* -Ειδικός στόχος 0721 (σελ. 169 έως και 184) **θα πρέπει να συμπεριλάβουν σχετική αναφορά στους προαναφερόμενους Κανονισμούς ΕΚ και στην ανάγκη βελτίωσης της προσβασιμότητας στα άτομα με αναπηρία του μεταφορικού δικτύου**. Επίσης, πέραν των αναφερόμενων στην παράγραφο 2 της παρούσας επιστολής, **στην αντίστοιχη παράγραφο ‘*Κατευθυντήριες αρχές για την επιλογή πράξεων*’ που αφορά στις προαναφερόμενες Επενδυτικές Προτεραιότητες** θα πρέπει μεταξύ των αρχών **να περιληφθεί και η συμβατότητα με τους Ευρωπαϊκούς Κανονισμούς για τα δικαιώματα των επιβατών αναφορικά με την προσβασιμότητα υποδομών και υπηρεσιών.**

Ιδιαίτερα επισημαίνουμε επίσης στο σημείο αυτό, την τεκμηριωμένη πλέον από μελέτες αλλά και τη διεθνή εμπειρία, στενότατη σχέση της προσβασιμότητας με την οδική ασφάλεια.

**5)** Όπως είναι γνωστό, τα άτομα με αναπηρία ως ανήκοντα διαχρονικά στις χαμηλότερες οικονομικές τάξεις πλήττονται ιδιαίτερα βάναυσα από την οικονομική κρίση, τα δε προβλήματα που αντιμετωπίζουν σε τοπικό επίπεδο περιγράφονται εκτενώς στο παρόν ΕΠ στην ενότητα 5.1 - *‘Geographical areas most affected by poverty/target groups at highest risk of discrimination or social exclusion’*. Παρ’όλ’ αυτά**, η ΕΣΑμεΑ προτείνει τη συμπλήρωση της παραγράφουμε συγκεκριμένα αριθμητικά στοιχεία,** τα οποία πλέον διαθέτει η κάθε Περιφέρεια, **κατά το παράδειγμα της Περιφέρειας Αττικής** *(βλ. κείμενο σε πλαίσιο)***,**με στόχο την ανάδειξη του μεγέθους αυτής της πληθυσμιακής ομάδας, την τεκμηρίωση των συνθηκών διαβίωσης των ατόμων με αναπηρία και την ανάγκη υποστήριξής τους με σωστή αξιοποίηση των πόρων του ΕΣΠΑ :

*[…] Στην Αττική χορηγούνται 1,7 εκ συντάξεις ή το 38,5% των συντάξεων του συνόλου της Χώρας. Το ποσοστό αυτό αναδεικνύει τα δυσμενή δημογραφικά χαρακτηριστικά της Περιφέρειας, αλλά και την ανάγκη παροχής υπηρεσιών υγείας και κοινωνικής αλληλεγγύης σε αυξημένο πληθυσμό ηλικιωμένων. Από τις παραπάνω συντάξεις,* ***οι 93.383 είναι αναπηρικές (27,6% του συνόλου της Χώρας). Οι αναπηρικές συντάξεις στην Αττική ανέρχονται στο 5,5% των συνολικών στην Περιφέρεια, ενώ ο αντίστοιχη αναλογία σε εθνικό επίπεδο είναι 7,6%.***

*Ο αριθμός των δικαιούχων προνοιακών επιδομάτων (π.ε.) στη Χώρα ανέρχεται σε 162.552 (47% άνδρες και 53% γυναίκες). Από αυτούς, το 29,6% αφορά σε δικαιούχους οι οποίοι παράλληλα λαμβάνουν και συντάξεις. Ο μεγαλύτερος αριθμός των συνταξιούχων λόγω γήρατος λαμβάνει π.ε. που κυμαίνονται σε ένα εύρος 300-400 ευρώ.*

***Οι δικαιούχοι π.ε. στην Αττική ανέρχονται σε 45.631 (40% του συνόλου της Χώρας), ενώ π.ε. λαμβάνουν και 15.579 συνταξιούχοι (32% του συνόλου της Χώρας). Το μέσο ύψος των π.ε. της πρώτης κατηγορίας στην Αττική είναι 359 €, έναντι 324 ευρώ περίπου σε εθνικό μ.ο. Στην ηλικιακή διάρθρωση των δικαιούχων π.ε. σημαντικό ποσοστό είναι ηλικίας έως και 25 ετών (29,6%)****[…].*

**6)** Είναι πλέον κοινά αποδεκτή, σε ευρωπαϊκό αλλά και εθνικό επίπεδο, η άμεση σχέση της αναπηρίας και της προσβασιμότητας με τομείς πέραν των παραδοσιακά γνωστών όπως π.χ. μεταφορές, ανάπτυξη ανθρώπινου δυναμικού, κοινωνική ένταξη και καταπολέμηση της φτώχειας, υγεία, εκπαίδευση κ.λπ. Τη σχέση αυτή τονίζει τόσο η Σύμβαση των Ηνωμένων Εθνών για τα δικαιώματα των ατόμων με αναπηρία όσο και το νεώτερο θεσμικό πλαίσιο σε ευρωπαϊκό επίπεδο (Κανονισμοί για τα δικαιώματα των επιβατών, Οδηγία 2014/24 για τις δημόσιες συμβάσεις που αναφέρει ότι ‘*Κατά την εφαρμογή της παρούσας οδηγίας θα πρέπει να λαμβάνεται υπόψη η Σύμβαση των Ηνωμένων Εθνών για τα δικαιώματα των ατόμων με αναπηρία ( 6 ), ιδίως όσον αφορά την επιλογή μέσων επικοινωνίας, τεχνικών προδιαγραφών, κριτηρίων ανάθεσης και όρων εκτελέσεων των συμβάσεων’,* κ.λπ.) αλλά και η εθνική νομοθεσία (Νέος Οικοδομικός Κανονισμός, Απόφαση ΥΔΜΗΔ ΥΑΠ/Φ.40.4/1/989/ΦΕΚ 1301Β’ - Κύρωση Πλαισίου Παροχής Υπηρεσιών Ηλεκτρονικής Διακυβέρνησης κ.λπ.).

Για το λόγο αυτό η ΕΣΑμεΑ θεωρεί ότι **στον αντίστοιχο Πίνακα 24, ενότητα 9.1 θα πρέπει στη *στήλη ‘Άξονες προτεραιότητας για τους οποίους ισχύουν οι όροι’* να υπάρξει αναφορά στην αιρεσιμότητα 3 –‘Αναπηρία’ και να περιληφθούν, ως σχετιζόμενοι με την αιρεσιμότητα αυτή, όλοι οι Θεματικοί Στόχοι- Επενδυτικές Προτεραιότητες του παρόντος ΕΠ.**

**7)** Τέλος, **η Ε.Σ.Α.μεΑ. προτείνει τη συμπερίληψη των παρακάτω ενδεικτικών στοχευμένων δράσεων στους αντίστοιχους άξονες προτεραιότητας του ΕΠ:**

* **ΑΠ 2 ‘**Βελτίωση της πρόσβασης, της χρήσης και της ποιότητας των τεχνολογιών των πληροφοριών και των επικοινωνιών’ που περιλαμβάνει τις παρακάτω Επενδυτικές Προτεραιότητες (ΕΠ):

(2c) Strengthening ICT applications for e-government, e-learning, e-inclusion, e-culture and e-health

**Ενδεικτικές δράσεις προς ένταξη στον ΑΠ1**

* Προσβάσιμες υπηρεσίες και εφαρμογές ηλεκτρονικής παιδείας και ηλεκτρονικού περιεχομένου προς υποστήριξη εκπαιδευόμενων με αναπηρία
* 2.1.Ε. Δράσεις βελτίωσης της προσβασιμότητας στα άτομα με αναπηρία υφιστάμενων ηλεκτρονικών εφαρμογών και ιστοσελίδων δημόσιων και ιδιωτικών επιχειρήσεων
* **ΑΠ3 ‘***Βελτίωση της ανταγωνιστικότητας των μικρομεσαίων επιχειρήσεων’* που περιλαμβάνει τις παρακάτω Επενδυτικές Προτεραιότητες (ΕΠ):

(3a) Promoting entrepreneurship, in particular by facilitating the economic exploitation of new ideas and fostering the creation of new firms, including through business Incubators

 (3d) Supporting the capacity of SMEs to grow in regional, national and international markets, and to engage in innovation processes

**Ενδεικτικές δράσεις προς ένταξη στον ΑΠ3**

* Προώθηση της βελτίωσης της προσβασιμότητας ΜΜΕπ σε άτομα με αναπηρία και πιστοποίησης αυτών βάσει του Προτύπου ΕΛΟΤ 1439
* Μέτρα για την ευαισθητοποίηση των ΜΜΕπ ως προς το εύρος και τις ανάγκες της αγοράς των ατόμων με αναπηρία, γ’ ηλικίας και λοιπών κατηγοριών με παρόμοιες ανάγκες
* **ΑΠ6** ‘*Διαφύλαξη και προστασία του περιβάλλοντος και προώθηση της αποδοτικότητας των πόρων’,* που περιλαμβάνει τις παρακάτω Επενδυτικές Προτεραιότητες (ΕΠ):

(6a) Investing in the waste sector to meet the requirements of the Union's environmental acquis and to address needs, identified by the Member States, for investment that goes beyond those requirements

(6b) Investing in the water sector to meet the requirements of the Union's environmental acquis and to address needs, identified by the Member States, for investment that goes beyond those requirements

(6c) Conserving, protecting, promoting and developing natural and cultural heritage

(6d)Protecting and restoring biodiversity and soil and promoting ecosystem services, including through Natura 2000, and green infrastructure

(6e)Taking action to improve the urban environment, to revitalise cities, regenerate and decontaminate brownfield sites (including conversion areas), reduce air pollution and promote noise-reduction measures

**Ενδεικτικές δράσεις προς ένταξη στον ΑΠ6**

* Δημιουργία και προβολή δικτύων προσβάσιμων προορισμών (διαδρομών, υποδομών και μέσων) τουριστικού ενδιαφέροντος *(βλ. και σημείο 8 της παρούσας επιστολής)*
* Εφαρμογή εμβληματικής ολοκληρωμένης δράσης για τη δημιουργία τυπικής προσβάσιμης πόλης
* Προώθηση δράσεων βελτίωσης της προσβασιμότητας αστικών αξόνων σε υποβαθμισμένες περιοχές ή/και σε περιοχές εμβληματικού χαρακτήρα / ειδικής δυναμικής της Περιφέρειας
* Υποστήριξη παρεμβάσεων αποκατάστασης της προσβασιμότητας κτιρίων ανοικτών στο κοινό βάσει των απαιτήσεων του Νέου Οικοδομικού Κανονισμού
* **ΑΠ7** ‘*Προώθηση των βιώσιμων μεταφορών και της άρσης των προβλημάτων σε βασικές υποδομές δικτύων’***,** που περιλαμβάνει τις παρακάτω Επενδυτικές Προτεραιότητες (ΕΠ):

(7a) Supporting a multimodal Single European Transport Area by investing in the TEN-T

(7b) Enhancing regional mobility by connecting secondary and tertiary nodes to TEN-T infrastructure, including multimodal nodes

**Ενδεικτικές δράσεις προς ένταξη στον ΑΠ7**

* Προώθηση δράσεων για τη συμμόρφωση των μεταφορικών συστημάτων της Περιφέρειας στις απαιτήσεις των Ευρωπαϊκών Κανονισμών για τα δικαιώματα των επιβατών και ιδιαίτερα των επιβατών με αναπηρία
* **AΠ8** ‘*Προώθηση της διατηρήσιμης και ποιοτικής απασχόλησης και υποστήριξη της κινητικότητας του εργατικού δυναμικού’* που περιλαμβάνει τις παρακάτω Επενδυτικές Προτεραιότητες (ΕΠ):

(8iii) Self employment, entrepreneurship and business creation including innovative micro, small and medium sized enterprises

**Ενδεικτικές δράσεις προς ένταξη στον ΑΠ8**

* Εκπαίδευση, κατάρτιση, συμβουλευτική υποστήριξη εν δυνάμει επιχειρηματιών με αναπηρία
* **ΑΠ9** ‘*Προώθηση της κοινωνικής ένταξης και καταπολέμηση της φτώχειας και κάθε διάκρισης (ΕΤΠΑ)’* που περιλαμβάνει τις παρακάτω Επενδυτικές Προτεραιότητες (ΕΠ):

(9a) Investing in health and social infrastructure which contributes to national, regional and local development, reducing inequalities in terms of health status, promoting social inclusion through improved access to social, cultural and recreational services and the transition from institutional to community-based services

(9c) Providing support for social enterprises

(9d) Undertaking investment in the context of community-led local development strategies

**Ενδεικτικές δράσεις προς ένταξη στον ΑΠ9**

* Προώθηση δράσης «Διαβίωση κατ’ οίκον», για επιδότηση παρεμβάσεων προσβασιμότητας σε κατοικίες ατόμων με αναπηρία με σκοπό την προώθηση της ανεξάρτητης διαβίωσης και την αποφυγή της ιδρυματοποίησης
* Εφαρμογή δράσης για την προώθηση των εύλογων προσαρμογών στους χώρους εργασίας και τις ΤΠΕ που χρησιμοποιούνται.
* **AΠ10** ‘*Προώθηση της κοινωνικής ένταξης και καταπολέμηση της φτώχειας και κάθε διάκρισης (ΕΚΤ)’* που περιλαμβάνει τις παρακάτω Επενδυτικές Προτεραιότητες (ΕΠ):

(9i) Active inclusion, including with a view to promoting equal opportunities and active participation, and improving employability

(9iii) Combating all forms of discrimination and promoting equal opportunities

(9iv) Enhancing access to affordable, sustainable and high quality services, including health care and social services of general interest

(9v) Promoting social entrepreneurship and vocational integration in social enterprises and the social and solidarity economy in order to facilitate access to employment

(9vi) Community-led local development strategies

**Ενδεικτικές δράσεις προς ένταξη στον ΑΠ10**

* Υποστήριξη αναπηρικών φορέων για ίδρυση και λειτουργία προστατευμένων παραγωγικών εργαστηρίων αλλά και προγραμμάτων υποστηριζόμενης απασχόλησης.
* Δράσεις προώθησης των γυναικών με αναπηρία στην απασχόληση μέσω δημιουργίας Κοινωνικών Συνεταιρισμών καθώς και στελέχωσης των Κοινωνικών Υπηρεσιών σε συνεργασία με τον ΟΑΕΔ (αντίστοιχα με τον 3+1).
* **AΠ 11** ‘*Επένδυση στην εκπαίδευση, την κατάρτιση και την επαγγελματική κατάρτιση για την απόκτηση δεξιοτήτων και τη διά βίου μάθηση’* που περιλαμβάνει τις παρακάτω Επενδυτικές Προτεραιότητες (ΕΠ):

(10a) Investing in education, training and vocational training for skills and lifelong learning by developing education and training infrastructure

**Ενδεικτικές δράσεις προς ένταξη στον ΑΠ5**

* Βελτίωση της ποιότητας των υπηρεσιών εκπαίδευσης, κατάρτισης και διά βίου μάθησης των ατόμων με αναπηρία και της σύνδεσής τους με την περιφερειακή αγορά
* Βελτίωση της προσβασιμότητας στα άτομα με αναπηρία των υποδομών εκπαίδευσης όλων των βαθμίδων

**8)** Τέλος, επισημαίνουμε ότι ο προσβάσιμος τουρισμός, που καλύπτει τις ανάγκες των ατόμων με αναπηρία, γ΄ηλικίας και άλλων πληθυσμιακών ομάδων με παρόμοιες ανάγκες (π.χ. οικογένειες με μικρά παιδιά), μπορεί να συνεισφέρει τα μέγιστα στη διεύρυνση της τουριστικής αγοράς, την επιμήκυνση της τουριστικής περιόδου και συνεπώς την αναβάθμιση του τουριστικού προϊόντος[[2]](#footnote-2). Ως εκ τούτου, διεθνώς πλέον θεωρείται απαραίτητο ο σχεδιασμός κάθε δράσης στον τομέα τουρισμού-πολτιτισμού να ενσωματώνει την οριζόντια αρχή της προσβασιμότητας στα άτομα με αναπηρία, όπως εξάλλου επιβάλλουν και οι Κανονισμοί των Ευρωπαϊκών Ταμείων.

Στο παραπάνω πλαίσιο, το Υπουργείο Τουρισμού σε συνεργασία με την ΕΣΑμεΑ[[3]](#footnote-3) συνιστούν, την ένταξη στο νέο ΕΣΠΑ 2014-2020 και την υλοποίηση της ολοκληρωμένης παρέμβασης «*Προσβάσιμοι Προορισμοί*» για τη δημιουργία ενός τουλάχιστον δικτύου προσβάσιμων προορισμών τουριστικού ενδιαφέροντος σε κάθε Περιφέρεια. Το δίκτυο μπορεί να περιλαμβάνει σημεία πολιτισμού (αρχαιολογικούς χώρους, μουσεία, πινακοθήκες, βιβλιοθήκες, πολιτιστικούς χώρους κ.λπ.), φυσικά αξιοθέατα (άλση, πάρκα, παραλίες, δασικές διαδρομές κ.λπ.) καθώς και επιχειρήσεις (διαμονής, εστίασης, εμπορικές κ.λπ.) προσβάσιμων σε άτομα με αναπηρία, γ’ ηλικίας κ.λπ. Η δράση μπορεί επίσης να ενσωματώνει και δράσεις πιστοποίησης επιχειρήσεων και οργανισμών βάσει του εθνικού προτύπου ΕΛΟΤ 1439, εκπαίδευση προσωπικού κ.λπ. και ως εκ τούτου να ενταχθεί στις Ολοκληρωμένες χωρικές επενδύσεις.

**Για το λόγο αυτό, η ΕΣΑμεΑ προτείνει την αξιοποίηση του εργαλείου των ‘Ολοκληρωμένων παρεμβάσεων τοπικού ή περιφερειακού χαρακτήρα’ για τον σχεδιασμό και την υλοποίηση σχετικής δράσης στο πλαίσιο του Α.Π.6.**

Σε συνέχεια των παραπάνω προτάσεων, η Ε.Σ.Α.μεΑ. αναμένοντας τις δικές σας ενέργειες για τη συμπλήρωση/προσαρμογή του ΠΕΠ κατά τρόπο συμβατό με τις απαιτήσεις των νέων Κανονισμών των ΕΔΕΤ για τα άτομα με αναπηρία, θέτει στη διάθεσή σας την εξειδικευμένη τεχνογνωσία που πλέον κατά κοινή ομολογία διαθέτει.

Σας ευχαριστούμε θερμά εκ των προτέρων.

Με εκτίμηση,

 Ο Πρόεδρος Ο Γεν. Γραμματέας

 Ι. Βαρδακαστάνης Χρ. Νάστας

1. Βλ. Κανονισμούς ΕΚ 1107/2006, 1371/2007, 1177/2010 και 181/2011. [↑](#footnote-ref-1)
2. Βλ. **ECONOMIC IMPACT AND TRAVEL PATTERNS OF ACCESSIBLE TOURISM IN EUROPE – FINAL REPORT** *Service Contract SI2.ACPROCE052481700 – European Commission, DG Enterprise and Industry* [↑](#footnote-ref-2)
3. Βλ. Δελτίο Τύπου Υπ.Τουρισμού της 28.03.2014 ‘*Πρωτόκολλο Συνεργασίας με την Εθνική Συνομοσπονδία Ατόμων με Αναπηρία’* [↑](#footnote-ref-3)